Chuquicamata
Store norske leksikon,Geografi,Verdens geografi,Sør-Amerikas geografi,Chiles geografi
Chuquicamata er en kobbergruve nord i Chile, 260 kilometer nordøst for havnebyen Antofagasta, 2850 meter over havet. Målt i utgravd volum er Chuquicamata verdens største dagbrudd. I mange år var Chuquicamata også verdens største produsent av kobber – før den ble overgått av Minera Escondida i Atacamaørkenen.
Her ble det utvunnet kobber allerede før de spanske conquistadorers tid. Engelske og spanske selskaper drev gruven i tiden 1879 til 1912. Storproduksjon begynte i 1923 da det amerikanske selskapet Anaconda Copper overtok den. Etter nasjonalisering av kobberindustrien på 1960- og 70-tallet ble Chuquicamata overtatt av det statseide selskapet CODELCO. Årsproduksjonen var på 1 600 000 tonn kobber i 2007. Dette var en nedgang på cirka 100 000 tonn fra 2006.I dag står Chuquicamata for om lag en tredjedel av landets kobber, som transporteres med jernbane til Antofagasta ved kysten. Les mer i Store norske leksikon Chiles geografi Chiles befolkning Økonomi og næringsliv i Chile